Zarina Nizomiddinova. Zarina Nizomiddinova Shahboz qizi (1989-yil 29-martda tugʻilgan) oʻzbek aktrisasi va qoʻshiqchisidir. U ilk karyerasini 2005-yilda suratga olingan "Ayol makri" filmidagi roli bilan boshlagan. Undan soʻng, shu yili "Yoʻl boʻlsin" filmida Muhabbat rolini oʻynaydi. Hayoti. Zarina Nizomiddinova 1989-yil 29-mart kuni Toshkent shahrida, sanʼatkorlar oilasida tugʻilgan. Uning otasi Oʻzbekistonda xizmat koʻrsatgan aktyor (artist) Shahboz Nizamuddinov. Zarina ushbu oilaning kenja farzandidir. Zarina yoshligidan sanʼatga qiziqib, maktab bilan bir vaqtning oʻzida, yaʼni 1997-yildan boshlab Uspenskiy nomidagi bolalar musiqa maktabining fortepiyano boʻlimida tahsil oladi.5yoshida bolalar xorida qoʻshiq kuylardi. Xattoki u bu ansamblda 7 yoshligida birinchilikni ham qoʻlga kiritgan. 7-sinfdan boshlab Zarina Xoreografiya bilim yurtining milliy raqs boʻlimida tahsil oladi. Maktabdan soʻng Sharqshunoslik institutining „Jahon siyosati va tarixi“ fakultetida taxsil oladi. Yosh aktrisa ilk ijodini 16 yoshida, Davlat buyurtmasiga asosan ishlangan, rejissyor Tamara Kamalovaning „Yoʻl boʻlsin“ filmida bosh rol bilan boshlaydi. „Yoʻl boʻlsin“ filmi koʻplab mukofotlarga sazovor boʻldi.